Atveseļošanas instrumenta NextGenerationEU (NGEU) mērķis ir novērst koronavīrusa pandēmijas radīto tiešo ekonomisko un sociālo kaitējumu un padarīt Eiropu zaļāku, digitālāku, noturīgāku un labāk sagatavotu pašreizējām un gaidāmajām problēmām. Tas ir spēcīga un inovatīva reakcija pandēmijas radītā ekonomiskā kaitējuma mazināšanai, vienlaikus palīdzot ES ekonomikai virzīties uz jaunu zaļās un digitālās izaugsmes modeli. NextGenerationEU ES ekonomikā iepludinās līdz 806 miljardiem euro — 5 % no ES IKP — izdevumu un aizdevumu veidā. Komisija ES vārdā aizņemsies sākotnējās summas, izmantojot finansēšanas operācijas starptautiskajos kapitāla tirgos 2021.–2026. gadā. ES piesaistīto finansējumu dalībvalstis atmaksās tieši (aizdevumus) vai no ES budžeta (neatmaksājamu atbalstu) vēlākais līdz 2058. gada decembrim .

2.Astoņi panākumu faktori NGEU emisijas programmai

Lai piesaistītu līdz 150-200 miljardiem euro gadā, Komisija finansēšanas darījumus veiks līdzīgā veidā tam, kā to dara lielās valstis. Obligācijas ar dažādiem termiņiem — no 3 gadiem līdz aptuveni 30 gadiem — tiks emitētas un regulāri izmantotas. Turklāt īstermiņa vērtspapīriem tiks izveidota ES parādzīmju programma . Izsoles tiks pievienotas kā jauns emisijas formāts ES parādzīmju un ES obligāciju emisijai.

Lai emisijas darbības būtu veiksmīgas, jāpaļaujas uz viskvalificētāko ES uzraudzīto banku kopumu. Komisija pieliks pastāvīgas pūles, lai izveidotu institucionāli un ģeogrāfiski plašu ieguldītāju bāzi.

“Zaļās” obligācijas, kas emitētas NGEU ietvaros, vēl vairāk paplašinās ieguldītāju bāzi un nostiprinās ES vadošo pozīciju pasaulē zaļā finansējuma jomā euro denominētā tirgū. Diversificētā finansēšanas stratēģijā tiks ņemti vērā arī riska pārvaldības ierobežojumi, lai nodrošinātu pareizu finanšu pārvaldību ar prognozējamu dzēšanas profilu saskaņā ar saistībām, kas noteiktas juridiskajā pamatā (lēmums par pašu resursiem). Refinansēšana tiks izmantota, lai pārvaldītu risku un vienmēr saglabātu Savienības kredītreitingu.

Diversificētās finansēšanas stratēģijas pamatā būs turpmāk minētie astoņi pīlāri.

2.1. Regulāru finansēšanas plānu publicēšana

NGEU parāda vērtspapīru emitēšana tiks veikta, pamatojoties uz ikgadējo aizņemšanās lēmumu, ko pieņems Komisija. Ar šo lēmumu tiks noteikta tās emisijas augšējā robeža, no kuras tiks finansēti maksājumi ES budžetā un aizdevumi dalībvalstīm, kā arī īstermiņa emisijas maksimālās summas. Šis aizņēmums tiks veikts, pamatojoties uz sešu mēnešu finansēšanas plāniem. Šajos finansēšanas plānos tiks izklāstīts, kā ES organizēs emisiju pārskata periodā. NGEU finansēšanas plānu pamatā būs regulāra un laicīga informācijas paziņošana par gaidāmajiem maksājumiem. Tajā tiks noteikti arī citi galvenie veicamā aizņēmuma finanšu parametri, piemēram, īstermiņa un ilgtermiņa finansējuma kombinācija attiecīgajam periodam, īstenojamā ilgtermiņa finansējuma maksimālais vidējais dzēšanas termiņš un paredzamās vidējās likviditātes augšējā robeža, ko jātur rezervēs.

Sniedzot skaidru signālu par orientējošo maksimālo aizņēmuma summu turpmākajiem sešiem mēnešiem, ikgadējais aizņemšanās lēmums un NGEU finansēšanas plāns nodrošinās ieguldītājiem emisiju prognozējamību, vienlaikus saglabājot elastību un nodrošinot tirgu pārredzamību. Ieguldītājiem ir vajadzīga informācija par emisiju plānojumu, lai varētu sagatavot investīciju plānošanu no savas puses un nodrošināt NGEU emisijas veiksmīgu apguvi par zemākām izmaksām. NGEU finansēšanas plānam būtu arī jākalpo par pamatu informācijai, ko Komisija paziņo Eiropas Parlamentam un Padomei , kā arī saziņai ar tirgiem un sabiedrību.

2.2. Efektīva koordinācija ar valstu un vienādranga emitentiem

NextGenerationEU finansēšanas plānu publicēšana arī atvieglos saskaņošanu ar vienādranga pārvalstiskiem un valsts parāda pārvaldības birojiem, kas arī īsteno lielas emisijas programmas, lai apmierinātu savas finansējuma vajadzības. Laba koordinācija starp NGEU emisijām, dalībvalstīm un Eiropas iestādēm būs izšķiroša, lai novērstu tirgus pārslodzi konkrētos periodos. Izmantojot SURE programmu, Komisija ir izveidojusi efektīvus kanālus saziņai ar citiem emitentiem no ES. NGEU finansēšanas darījumu paredzamība, tostarp regulāri NGEU izsoļu datumi, vēl vairāk uzlabos iedibināto koordināciju starp Komisiju, dalībvalstīm un ES pārvalstiskiem emitentiem .

2.3. Spēcīga likviditātes pārvaldība, lai saskaņotu ienākošās un izejošās naudas plūsmas

Galvenais kritērijs, lai novērtētu NGEU diversificētās finansēšanas stratēģijas panākumus, būs izvairīšanās no likviditātes nepietiekamības — situācijām, kad Komisijas rīcībā nav uzreiz līdzekļu, lai veiktu maksājumus NextGenerationEU ietvaros. Tas ievērojami traucētu politikas īstenošanu. Lai izvairītos no šādām situācijām, ir vajadzīga spēja pārvaldīt ienākošās un izejošās naudas plūsmas, izmantojot drošas un konkrētam nolūkam paredzētas likviditātes rezerves maksājumu veikšanai. Pastāvīga un stingra likviditātes plānošana nodrošinās, ka šīs likviditātes rezerves ir pietiekamas, lai izvairītos no likviditātes nepietiekamības, vienlaikus izvairoties no nevajadzīgiem un dārgiem naudas līdzekļu atlikumiem. Lai nodrošinātu, ka šīs kritiski svarīgās likviditātes rezerves nav pakļautas nekādam darījuma partnera riskam, tās tiks turētas Eiropas Centrālajā bankā. NGEU likviditātes rezerves tiks glabātas zemākajā nepieciešamajā līmenī, ņemot vērā gaidāmo maksājumu summas īstermiņā.

2.4. Spēcīgas izpildes spējas atsevišķu finansēšanas darījumu veikšanai

Darījumu biežumam un ievērojamam finansējuma apjomam ir nepieciešams izmantot plašāku darījumu formātu klāstu (sindicētus darījumus, izsoles, privātus vērtspapīru izvietojumus un papildu emisijas, pamatojoties uz esošām obligācijām) un lielākas spējas pārvaldīt darījumu skaitu un apvienojumu. Komisija stiprinās savas izpildes spējas šādās divās svarīgās jomās.

a) Eiropas primāro tirgotāju tīkls

Ievērojamās summas, ko Eiropas Savienība piesaistīs, izmantojot diversificēto finansēšanas stratēģiju, tiks īstenotas un atbalstītas, izveidojot Eiropas Savienības primāro tirgotāju tīklu (PT tīkls). Šis tīkls tiks veidots, pamatojoties uz valstu emitentu paraugpraksi. Primārie tirgotāji, izmantojot kodificētu pienākumu un privilēģiju sistēmu, atbalstīs ES emisiju netraucētu izpildi un atbalstīs ES obligāciju likviditāti sekundārajā tirgū.

PT tīkla izveide ar skaidriem dalības kritērijiem nodrošinās pārredzamību attiecībā uz darījumu partneru atlasi ES darbībai primārajā tirgū. Noteikumi, lai kļūtu par primāro tirgotāju ES, un attiecības starp Komisiju un tās primāro tirgotāju tīklu ir noteikti Komisijas lēmumā, ar ko izveido primāro tirgotāju tīklu, kurš ir pieņemts kopā ar šo paziņojumu.

Komisijas lēmumā par primāro tirgotāju tīklu ir noteikti galvenie atbilstības kritēriji uzņemšanai tīklā un no tā izrietošās dalībnieku tiesības un pienākumi. Ņemot vērā atbilstības kritērijus, plaša Eiropas pārraudzīto banku grupa var kļūt par PT tīkla daļu, vienlaikus nodrošinot, ka ES vērtspapīru primārais un sekundārais tirgus saņem atbalstu no spēcīga ES primāro tirgotāju tīkla Eiropas Savienībā. Ar Komisijas lēmumu tiek izsludināts uzaicinājums izteikt ieinteresētību par dalību ES primāro tirgotāju tīklā bankām, kuras jau ir ES valsts vai pārvalstiska primāro tirgotāju tīkla aktīvi dalībnieki. Ar šo lēmumu tiek arī izveidota taisnīga un objektīva metode, lai noteiktu, kuri primārie tirgotāji tiks apsvērti dalībai sindicētajos darījumos.

Šie primārie tirgotāji veidos grupu, no kuras Komisija izveidos sindikātus pirmajiem sindicētajiem darījumiem NextGenerationEU ietvaros. Šī grupa arī iespējami ātri saņems piekļuvi izraudzītajai izsoles platformai, lai no septembra tā varētu piedalīties NGEU obligāciju izsolēs.